Nos Thiébaus, par la grâce de Dieu, roi de Navarre, de Champagne et de Brie, cuens palazins, faisons à savoir à tous cels qui verront ces lettres que par les enquestes que nos fismes faire par l’assant dou signor de Montréal, d’une part, et l’abbé et le couvent d’Aucuerre et le priex de Cortanoul, d’autre, sur ce qu’ils disoient que le sire Montréal qui or est les désaisissoit et efforceoit eux et leurs homes de Cortanoul, de Massangi, de Dissangi et de Trumenci, et empeschoit leurs us en maintes choses, avons trouvé que ou temps du père le signor de Montréal qui or est, li prieur de Cortanoul estoit en saisine du bois que l’en appelle le bois de la Chapelle Saint-Germain, à essarter, à donner et à vendre et à faire charbon, et à faire sa volenté en toute manière, sans empeschement dou signor de Montréal; et la justice de ce leu et des terres de ce bois quant il est essarté estoit saisy li devant dit priex à tens dou pere le signor de Montréal qui or est, liquex bois dure dez le lans du bois as moines de Rigny jusques en lans dou bois ou la signorie de Noiers a signor commence; et dez les lans a signor de Noiers dure jusqu’à lans monsignor Milon de Joins; et en cel mesme temps l’abbé et li couvens de Saint-Germain et li prieuz devant dits et li home des devant dites villes estoient saisies de l’usuaire dou bois Sainct-Germain que l’en appelle Hérival, si comme la partie Sainct-Germain l’aport, à penre le mort bois por ardoir, et le vif por édefier, mais de l’édefier li homes doivent prendre congé au seignor de Montréal ou à son commandement, et li moines non; et de ce bois se l’on en vendoit, la metié prenoient li sire de Montréal et li dit priex l’autre, aussin prenoient-ils par metié le miel et la cire des bezaines (sic), quant estoient trouvées en ces bois; et tous les exploits qui avenoient en ces bois prenoient-il par metié et le passage des porciax qui y aloient, fors que de ceux qui estoient au priex, qui ne paie point le passage. Et dès lors li hospitelier de Savi aloient à l’us dou bois à une charrette, et li priex en cel temps y alloit chacier, et li homme devant dit en cel bois et ou plain et alloient peschier en la rivière de Serain, franchement sans defais, le signor de Montréal et de son commandement dez le molin de Dissangi au val jusqu’à Grimaut, et dès lors estoit saisy li sire de Montréal de mettre les forestiers an Hérival ou li moines et lour homes davant dit avoient usuaire. An cil mesme temps estoit en saisine li prieur de prendre les bestes à ces de Regni qui venoient as pastures de Massangi et de Cortanoul et Champrotart, et retenoit et despandoit par sa volanté, sans garentie dou signor de Montréal. En cel mesme temps li priex estoit saisy de la justise de Cortanoul, fors que des homes lou signor de Montréal qui estoit saisy devant d’avoir la metié de la taille, se li priex la faisoit, à laquelle taille faire il appelloit le signor de Montréal, de la justice de Massangi dès le Loir en amont estoit saisy li dict priex et de toutes escheoites de ses hommes, et li sire de Montréal des escheoites des suens, et de la taille ou queste, ou autres exploits si l’en li faisoit. En toutes choses prenoit li priex les deux parts, et li sire de Montréal l’autre part. Dou giste à véneors, dou pain por les chiens et dou chanvre por les liens à chiens, ne trovons pas clairement la saisine, et por ce retenons ce jusqu’à tant que nos en soyons plus certain; et volons et comandons que chacun soit à la saisine des avant dites choses, si comme il est ci devant devisé. Et des autres choses qui n’appartiennent pas à l’enqueste, nos ne recevons rien, ne comandons, ne volons, fors tant que nous en ferons droit, si come nos devons, si chacune des parties se plaint à nos. Et por ce qu’aucuns tesmoins dient que li sire de Montréal, qui or est, a désaisy ces de Sainct-Germain d’aucune partie de lors tierces, qui sont dedans lou finage des villes devant dites, volons que par ces tesmoings et par autres soient devisées les terres ou cil de Sainct-Germain prenoient la tierce dont li sires les dessaisit. Anno Domini, millesimo ducentesimo quadragesimo-quinto, mense februarii.